b'\n_START_ARTICLE_\nNeoliberalizmas\n_START_PARAGRAPH_\nNeoliberalizmas \xe2\x80\x93 intelektualin\xc4\x97 ir politin\xc4\x97 ideologija, siekianti ekonomikos vystymosi ir politinio suverenumo taikant ekonominio liberalizmo principus. Skirtingai nuo ankstyvojo liberalizmo, jis neneigia valstybin\xc4\x97s rinkos reguliacijos, biud\xc5\xbeetini\xc5\xb3 l\xc4\x97\xc5\xa1\xc5\xb3 svarbos, ta\xc4\x8diau save prie\xc5\xa1pastato socialiai orientuotos rinkos ideologijai. Jud\xc4\x97jimas kartais apib\xc5\xabdinamas kaip bandymas gr\xc4\xaf\xc5\xbeti prie XVIII a. ir XIX a. klasikinio liberalizmo ekonomin\xc4\x97s politikos.\n_START_SECTION_\nPrincipai\n_START_PARAGRAPH_\nNeoliberalizmo po\xc5\xbei\xc5\xabriu ekonomin\xc4\x97 laisv\xc4\x97 yra politin\xc4\x97s laisv\xc4\x97s pagrindas: ekonomin\xc4\x97 galia, atskirta nuo vyriausyb\xc4\x97s politin\xc4\x97s galios ir priklausanti privatiems asmenims, apsaugo pilie\xc4\x8dius nuo vyriausyb\xc4\x97s ki\xc5\xa1imosi \xc4\xaf j\xc5\xb3 privat\xc5\xb3 gyvenim\xc4\x85. Socialin\xc4\x97 nelygyb\xc4\x97 yra ekonomi\xc5\xa1kai naudinga, nes skatina konkurencij\xc4\x85. Neoliberalai kritikuoja didelio masto vie\xc5\xa1\xc4\x85j\xc4\xaf \xc5\xabkio sektori\xc5\xb3, didelius progresinius mokes\xc4\x8dius ir biurokratizm\xc4\x85\xc2\xa0\xe2\x80\x93 es\xc4\x85 tai stabdo \xc5\xabkin\xc4\x99 ir visuomenin\xc4\x99 pa\xc5\xbeang\xc4\x85, d\xc4\x97l to siekiant ekonominio efektyvumo reikia privatizuoti nepelningai veikian\xc4\x8dias valstybines \xc4\xafmones, atsisakyti darbo ir finans\xc5\xb3 rink\xc5\xb3 reguliavimo, ma\xc5\xbeinti mokes\xc4\x8di\xc5\xb3 na\xc5\xa1t\xc4\x85 ir profs\xc4\x85jung\xc5\xb3 \xc4\xaftak\xc4\x85. Pasak neoliberalizmo ideolog\xc5\xb3, valstyb\xc4\x97 tur\xc4\x97t\xc5\xb3 vykdyti ekonomin\xc4\x99 veikl\xc4\x85 tik tose \xc5\xabkio \xc5\xa1akose, kuri\xc5\xb3 pl\xc4\x97tra n\xc4\x97ra suinteresuotas privatus kapitalas (pvz., \xc5\xa1vietimas, sveikatos apsauga, transporto ir visuomenin\xc4\x97 infrastrukt\xc5\xabra, teis\xc4\x97sauga). Tikima, kad suma\xc5\xbeinus valstyb\xc4\x97s i\xc5\xa1laidas socialinei apsaugai, ginklavimuisi, biurokratiniam aparatui i\xc5\xa1laikyti, subsidijoms teikti suma\xc5\xbe\xc4\x97s biud\xc5\xbeeto deficitas ir infliacija, ekonomika stabiliai funkcionuos visi\xc5\xa1ko u\xc5\xbeimtumo s\xc4\x85lygomis._NEWLINE_Neoliberalizmo siekis\xc2\xa0\xe2\x80\x93 vartotoji\xc5\xa1kos visuomen\xc4\x97s suk\xc5\xabrimas. Kadangi \xc5\xa1ali\xc5\xb3 viduje konkurencija da\xc5\xbenai gali b\xc5\xabti ma\xc5\xbea, privalu atverti rinkas. Pasaulin\xc4\x97je rinkoje \xc5\xbemon\xc4\x97s ir valstyb\xc4\x97s dalyvauja kaip verslininkai, bet optimal\xc5\xb3 rinkos mechanizmo veikim\xc4\x85 riboja valstybi\xc5\xb3 protekcionizmo politika, tarptautin\xc4\x97s prekybos, investicij\xc5\xb3 ir migracijos kli\xc5\xabtys. Neoliberalizmas kovoja prie\xc5\xa1 bet kokius ribojimus, trukdan\xc4\x8dius nevar\xc5\xbeomam kapitalo, darbo, preki\xc5\xb3 ir paslaug\xc5\xb3 jud\xc4\x97jimui, skatina globalizacij\xc4\x85._NEWLINE_Neoliberalizmo \xc5\xa1alininkai si\xc5\xablo visi\xc5\xa1kai atsisakyti muit\xc5\xb3, eksporto subsidij\xc5\xb3 ir kt. tarpt. prekybos apribojim\xc5\xb3, pereiti prie slanki\xc5\xb3 valiut\xc5\xb3 kurs\xc5\xb3 sistemos, leisti vis\xc5\xb3 \xc5\xa1ali\xc5\xb3 gyventojams laisvai keliauti ir dirbti be viz\xc5\xb3 visame pasaulyje. Siekiama, kad tarptautin\xc4\x97s organizacijos ir verslo strukt\xc5\xabros tur\xc4\x97t\xc5\xb3 kuo didesn\xc4\x99 \xc4\xaftak\xc4\x85, nes es\xc4\x85 globalines ekonomines problemas jos sprend\xc5\xbeia geriau nei nacionalin\xc4\x97s vyriausyb\xc4\x97s.\n_START_SECTION_\nNeoliberalizmo atstovai\n_START_PARAGRAPH_\nVieni ry\xc5\xa1kiausi\xc5\xb3 neoliberalizmo atstov\xc5\xb3 priklaus\xc4\x97 taip vadinamai \xc4\x8cikagos mokyklai, kurios \xc5\xbeinomiausia fig\xc5\xabra\xc2\xa0\xe2\x80\x93 Miltonas Friedmanas. Neoliberalizmas kaip ideologija patyr\xc4\x97 stipr\xc5\xb3 sm\xc5\xabg\xc4\xaf kilus 2008\xe2\x80\x932009\xc2\xa0m. pasaulio ekonominei krizei, kadangi nesugeb\xc4\x97jo sukurti stabilios rinkos modelio, kuriai b\xc5\xabtinas mokestinis, taip pat monetarin\xc4\x97s politikos reguliavimas bei kylan\xc4\x8di\xc5\xb3 kain\xc5\xb3 \xe2\x80\x9eburbul\xc5\xb3\xe2\x80\x9c kontrol\xc4\x97, kaip ir efektyvi kova su nedarbu: ES \xc5\xa1alyse pasiekusiu net apie 10%.'